N Á R O D N Á R A D A  S L O V E N S K E J R E P U B L I K Y

IX. volebné obdobie

**N á v r h**

skupiny poslancov Národnej rady Slovenskej republiky

n a  p r i j a t i e

**uznesenia Národnej rady Slovenskej republiky k členstvu Slovenskej republiky v Európskej únii**

|  |  |  |
| --- | --- | --- |
| P r e d k l a d a j ú : |  | Návrh na uznesenie: |
| Rastislav KRÁTKY v.r.  Lukáš BUŽO v.r.  Ľubomír GALKO v.r.  Gábor GRENDEL v.r.  Július JAKAB v.r.  Marek KRAJČÍ v.r.  Igor MATOVIČ v.r.  Roman MIKULEC v.r.  Peter POLLÁK v.r.  Jozef PROČKO v.r.  Veronika REMIŠOVÁ v.r.  Michal ŠIPOŠ v.r.  Anežka ŠKOPOVÁ v.r.  Viliam TANKÓ v.r.  Richard VAŠEČKA v.r. |  | 1. Návrh uznesenia Národnej rady Slovenskej republiky 2. Odôvodnenie |

Bratislava november 2023

**NÁRODNÁ RADA SLOVENSKEJ REPUBLIKY**

IX. volebné obdobie

Návrh

**UZNESENIE**

**NÁRODNEJ RADY SLOVENSKEJ REPUBLIKY**

z ... 2023,

**k členstvu Slovenskej republiky v Európskej únii**

**Národná rada Slovenskej republiky:**

1. **sa hlási k členstvu Slovenskej republiky v Európskej únii** a naďalej podporuje naše členstvo ako suverénneho a stabilného partnera,
2. **bude podporovať rozvoj vzájomných vzťahov** s Európskou úniou, bude konštruktívnym a zodpovedným partnerom pri riešení výziev, ktoré nás čakajú a rešpektuje všetky záväzky, ktoré Slovenskej republike z jej členstva v Európskej únii vyplývajú,
3. **naďalej rešpektuje rozhodnutie občanov Slovenskej republiky**, ktoré vyjadrili v referende o vstupe Slovenskej republiky do Európskej únie a nebude podnikať žiadne kroky, ktoré by boli v rozpore s výsledkom referenda.

**DÔVODOVÁ SPRÁVA**

Navrhuje sa prijatie uznesenia Národnou radou Slovenskej republiky, ktorou v duchu zásad, na ktorých je Slovenská republika postavená a ktoré presadzuje smerom dovnútra aj navonok, potvrdzuje svoju civilizačnú a hodnotovú príslušnosť k Európskej únii a deklaruje dôležitosť členstva v Európskej únii a považuje ju za svoj životný priestor.

Slovenská republika dostala 10. decembra 1999 v Helsinkách oficiálne pozvanie na rokovanie o vstupe do Európskej únie a následne sa 15. februára 2000 začali rokovania o vstupe do Európskej únie. 16. a 17 mája 2003 sa konalo referendum o vstupe Slovenskej republiky do Európskej únie, v ktorom občania vyjadrili svoju vôľu, aby sa Slovenská republika stala členským štátom. 16. apríla 2003 došlo k slávnostnému podpisu Zmluvy o pristúpení k Európskej únii a 1. mája 2004 sa Slovenská republika stala členskou krajinou Európskej únie.

Vstup Slovenskej republiky do Európskej únie môžeme po takmer 20 rokoch nášho členstva v nej označiť za jeden z najdôležitejších krokov v ére našej samostatnosti. Životná úroveň občanov Slovenskej republiky sa výrazne zlepšila, máme spoločný voľný trh, voľný pohyb osôb, tovaru a služieb, množstvo zahraničných investorov, ktorí vytvárajú pracovné miesta, životne dôležitý voľný pohyb tovaru pre Slovenskú republiku ako exportnú krajinu a množstvo ďalších privilégií, ktoré sme vstupom do Európskej únie získali.

Európsku úniu v súčasnosti tvorí 27 členských štátov, pričom pri mnohých témach môžu mať rôzne záujmy, ktoré môžu byť v niektorých prípadoch vzájomne nezlučiteľné. Slovenská republika ako hrdý a suverénny členský štát bude naďalej, aj prostredníctvom Národnej rady Slovenskej republiky, presadzovať svoje záujmy v súlade s Ústavou Slovenskej republiky a so zásadami a princípmi, na ktorých je Európska únia postavená a na základe ktorých sa občania Slovenskej republiky rozhodli byť jej členom ako stabilný partner.

Národná rada Slovenskej republiky a jej poslanci si uvedomujú množstvo výhod, ktoré nám členstvo Slovenskej republiky v Európskej únii prináša a budú naďalej ako zodpovedný partner s rešpektom pristupovať aj k záväzkom a povinnostiam, ktoré nám z členstva v Európskej únii vyplývajú.

Národná rada Slovenskej republiky a jej poslanci sa hlásia k členstvu Slovenskej republiky v Európskej únii a nebudú vyvíjať žiadne aktivity, ktoré by naše členstvo spochybňovali alebo priamo vyzývali na vystúpenie z Európskej únie.